SAPD se tolgeld-bewerings is glo vals | Maroela Media
SAPD se tolgeld-bewerings is glo vals
Bewerings dat die polisie nie kon reageer op ŉ diefstal in Chapman’s Peakrylaan tussen Noordhoek en Houtbaai nie omdat hulle nie die tolgeld kon betaal nie, is Woensdag in twyfel getrek.
“Dit is ŉ leuen,” het Robin Carlisle, LUR vir vervoer in die Wes-Kaap, gesê.
Kol. Bongani Mtakati, Houtbaai se polisiestasie-kommissaris, het glo gesê polisiebeamptes wat op ŉ misdaad wou reageer is nie by Chapman’s Peak toegelaat nie, omdat hulle nie die R36 tolgeld kon betaal nie.
Die polisie is Sondag glo ontbied na ŉ misdaadtoneel waar R20 000 uit ŉ motor van ŉ Irannese gesin, wat in die gebied vakansie gehou het, gesteel is.
Carlisle sê die bestuurder van die polisievoertuig het ŉ dagpas ontvang wat hom toegelaat het om deur die tolhek te ry. Die voertuig het glo drie minute later in die rigting van Houtbaai teruggekeer. Hy sê bewerings deur Mtakati dat sy voertuie gereeld by Chapman’s Peak-tolplaza opgehou word, is vals.
Polisievoertuie aan diens is kwytgeskeld van tolgeld deur ŉ ooreenkoms tussen die Entilini Konsessie, wat die tolplaza bedryf, en provinsiale regering.
Lt.kol. André Traut, woordvoerder van die polisie, het gesê die saak word ondersoek en hy wou nie kommentaar lewer nie. -SAPA
Nkandla Style-video verwyder van YouTube
Phiyega-ondersoek glo nog nie afgehandel